Miturut prakiraan Onggi punika kagungan sajarah ingkang sami dawanipun kalihan jinis dhaharan fermentasi ingkang disimpen wonten ing jeronipun.[3] Boten dipunmangertosi saking kapan Onggi punika wiwit dipundamel, ananging dumugi sapunika onggi tasih dipunginakaken déning rakyat Korea kangge nyimpen dhaharan fermentasi.[1][3] Nalika zaman Tiga Kerajaan, teknik anggènipun damel piranti-piranti tembikar punika mekar kanthi cepet amargi dipunginakaken kanggé nyimpen dhaharan lan palawija.[3] Perangan punika saged dipunbuktèkaken saking dokumen sajarah lan lukisan.[3] Samguk sagi nyebataken babagan Raja Sinmun saking Kerajaan Silla ingkang ngirim arak, pasta dangsul lan asinan dhaharan laut minangka bebingah kawinan dhateng ratunipun.[3] Saged dipuntarik dudutan bilih papan kanggé nyimpen dhaharan kasebut punika onggi.[3] Cathetan sajarah Dinasti Song, Gaoli Dujing nyebataken bilih rakyat Goryeo nyimpen dhaharan lan unjukan ing tempayan ingkang dipunsebat ong lan suong.[3] Manéka seratan lan lukisan ugi paring kathah andharan babagan onggi nalika masa Dinasti Joseon.[3] Ing masa punika, onggi dipunginakaken kanggé nyimpen dhaharan lan unjukan ingkang dipundamel ing sapérangan papan kados Mapo lan Noryangjin.[3] Ing buku Imwon Gyeongjeji ingkang dipunserat déning Seo Yu-gu wonten ing pungkasan periode Dinasti Joseon, nyebataken bilih tempayan kanggé nyimpen minuman keras lan dhaharan fermentasi dipunsebat ong utawi eng.[3] Jinis-jinis tempayan sanèsipun punika dipunparingi nama benten-benten adhedhasar ukuran lan ginanipun.[3]